Charlotte Dyremose (KF), 2014-05-20:
Jeg mener overhovedet ikke, man skal gennemgå en kønsskifteoperation, hvis ikke det er det, man gerne vil – overhovedet ikke.
Når jeg taler om, at vi skal være et åbent, tolerant samfund, er det sådan set ikke anderledes, end dengang man gjorde op med apartheid.
Man gjorde op med det ved at sige, at det er lige godt at være sort og at være hvid.
Derfor er det, vi må opnå i vores samfund, ikke, at vi begynder at udviske objektive kriterier.
I Det Konservative Folkeparti, kan jeg lige så godt starte med at sige, kan vi ikke støtte forslaget.
Det er også muligt for personer, der ikke vil gennemgå et fysisk kønsskifte, at tage navneforandring og få et nyt pas.
Det finder vi er positivt, for det betyder, at transpersoner, der ikke får det fysiske kønsskifte, alligevel kan komme til at fungere i samfundet med et navn, der passer til deres identitet.
Men vi mener altså ikke, at man kan gøre det her alene juridisk.
Vi er nødt til at fastholde, at der objektivt set er en sammenhæng mellem ens fysik og det, man registreres som.
Som Konservative mener vi, at folk må føle sig som præcis det, de har lyst til, men problemet med den løsning, som regeringen lægger frem, er jo, at den ikke kun berører de transkønnede og deres egen selvforståelse, men faktisk griber ind i hele samfundet og pludselig bliver definerende for hele måden, vi opfatter køn på.
Det er vi modstandere af, og derfor er vi modstandere af lovforslaget.
For det er nødvendigt i et samfund at opretholde visse normer og definitioner.
Vi har set et værdiskred i retning mod det kønsneutrale samfund, hvor kønnene udviskes, og det er vi stærke modstandere af.
Køn er vigtigt, og det er en væsentlig identifikationsfaktor.
Hvis ikke det var det, havde vi jo helt ærligt ikke den her diskussion i dag.
Så det bekræfter jo sådan set bare, at det er væsentligt.
I Danmark er vi også ret påpasselige med vores cpr-numre.
Vi har set, hvor svært eller nærmest umuligt det er at få et nyt cpr-nummer, hvis man har været udsat for identitetstyveri, og det er, fordi man skal kunne identificere sig.
Med et juridisk kønsskifte kan man ikke identificere sig som den, man er fysisk, for man er det ene køn på papiret, men det andet køn fysisk.
Det bliver usammenhængende.
Til den lukkede eksperthøring blev der nævnt rigets sikkerhed, og det er vigtigt, at man kan identificere sig direkte.
Så var det jo også sådan på den lukkede eksperthøring, at der blev udtrykt bekymring for det her med, at nu kan man bare selv komme med en ansøgning, og at der ikke f.eks. skal vedlægges en lægeerklæring.
Sågar blev der fremhævet forslaget om en straffeattest, og det handler jo om, at de personer, som er transkønnede og bare gerne vil have lov at leve i fred og klæde sig anderledes, ikke vil sættes i bås med personer, der kunne finde på at misbruge det her.
Når der er en sådan bekymring hos de transkønnede selv, er det mig helt ærligt ubegribeligt, at man ikke tager det ganske alvorligt.
For der kunne jo være nogen, f.eks. psykiatriske patienter, der ville vælge at misbruge loven, og det ville være rigtig synd for dem, der forsøger at leve et fredsommeligt liv klædt anderledes, end hvad deres fysiske identitet tilsiger.
Vi mener tværtimod, det er ret væsentligt, at man, når man får lavet et kønsskifte, så netop ikke er psykisk syg.
Hvis man er psykisk syg, skal det løses.
Hvis man skal gøre noget så væsentligt i sit liv som at skifte køn, er det faktisk ret vigtigt, at man ikke er psykisk syg.
Så det skal selvfølgelig fjernes.
Men vi kan altså ikke støtte forslaget.